เดินหน้าจ้างแรงงานชลประทาน สร้างรายได้ทดแทนให้เกษตรกรช่วงแล้ง
นายประพิศ จันทร์มา อธิบดีกรมชลประทาน เปิดเผยถึงความก้าวหน้าโครงการจ้างแรงงานชลประทาน เพื่อช่วยเหลือเกษตรกร ว่า กรมชลประทาน ดำเนินการตามนโยบายของรัฐมนตรีว่าการกระทรวงเกษตรและสหกรณ์ ด้วยการดำเนินโครงการจ้างแรงงานชลประทาน ประจำปีงบประมาณ พ.ศ. 2565 เพื่อซ่อมแซม บำรุงรักษา ขุดลอก ปรับปรุงงานชลประทาน โครงการส่งเสริมการดำเนินงานอันเนื่องมาจากพระราชดำริ ก่อสร้างแหล่งน้ำและระบบส่งน้ำเพื่อชุมชน/ชนบท แก้มลิง การจัดการคุณภาพน้ำ และโครงการป้องกันและบรรเทาภัยจากน้ำ เพื่อให้เกษตรกรมีรายได้ทดแทนจากการว่างเว้นการทำการเกษตรในช่วงฤดูแล้ง โดยในปี 2565 นี้ มีแผนจัดจ้างแรงงานทั้งสิ้น 75,000 คน วงเงินงบประมาณ 4,465 ล้านบาท ระยะเวลาการจ้างแรงงานอยู่ระหว่าง 1 - 10 เดือน วงเงินจ้างแรงงาน/คน จะอยู่ที่ประมาณ 8,700 – 87,000 บาท(ขึ้นอยู่กับระยะเวลาการจ้าง/คน) ปัจจุบันมีการจ้างแรงงานแล้ว 60,182 คน จังหวัดที่มีผลการจ้างแรงงานมากที่สุด 3 ลำดับคือ จังหวัดอุบลราชธานี 3,552 คน จังหวัดเชียงใหม่ 3,005 คน และจังหวัดนครรราชสีมา 2,926 คน กรมชลประทาน ยังคงเดินหน้ารับสมัครจ้างแรงงานอย่างต่อเนื่อง อีกเกือบ 15,000 คน เพื่อให้เป็นไปตามเป้าหมายที่กำหนดไว้ หากเกษตรกร หรือประชาชนคนใดที่สนใจเข้าร่วมโครงการฯ สามารถติดต่อสอบถาม หรือสมัครได้ที่ โครงการชลประทานใกล้บ้าน หรือทางสายด่วนกรมชลประทาน 1460